text: Kommune flytter fra skimmelsvamp
  18 oktober 2010 kl. 10.45
  Vejen Kommune flytter væk fra skimmelsvampe i den ejendom, hvor Borgerservice holder til. 1. november rykker servicekontoret til den gamle margarine-fabriks på Vestergade 4 A.
  Borgerservice har holdt til i de nuværende kontorer siden kommune-sammenlægningen. Men ejendommen er svært angrebet af skimmelsvamp. Derfor har kommunen opsagt lejemålet på Banegårdspladsen. 
  - Vi bibeholder den centrale placering tæt på banegården og med gode parkeringsforhold, så for borgerne vil det ikke blive mere besværligt at komme hos os det nye sted, siger borgerservicechef Jane Ussing på kommunens hjemmeside. 
  Borgerservice holder lukket den 29. oktober på grund af flytningen.
  